วันตรุษจีน จ.ยะลา คึกคัก ชาวไทยเชื้อสายจีนสวมใส่เสื้อสีแดง นำครอบครัว บุตรหลาน เดินทางกราบไหว้เทพเจ
วันตรุษจีนจังหวัดยะลา คึกคัก ชาวไทยเชื้อสายจีนสวมใส่เสื้อสีแดง นำครอบครัว บุตรหลาน เดินทางกราบไหว้เทพเจ้าแห่งโชคลาภ เพื่อความเป็นสิริมงคลอย่างต่อเนื่อง


 
บรรยากาศไหว้เทพเจ้าแห่งโชคลาภ ”ไฉ่ซิงเอี๊ยะ” วันตรุษจีน ที่ศาลเจ้าในเขตเทศบาลนครยะลา คึกคัก โดยที่วัดมหายาน กาญจมาสราษฎร์บำรุง (วัดญวนยะลา) มีประชาชนชาวไทยเชื้อสายจีนสวมใส่เสื้อสีแดงต้อนรับเทศกาลตรุษจีน เดินทางนำครอบครัว บุตรหลาน ไปไหว้สักการะสิ่งศักดิ์สิทธิ์ภายในศาลเจ้า เพื่อความเป็นสิริมงคลกันอย่างต่อเนื่อง 

นอกจากนี้ ยังได้ร่วมพิธี ไหว้องค์เทพเจ้าไฉ่ซิงเอี๊ยะ ซึ่งทางวัดญวนได้ตั้งเครื่องเซ่นไหว้ พร้อมจัดให้มีพิธีสวดมนต์ เดินตะเกียงประทักษิณ จำนวน 3 รอบ ซึ่งคนจีนถือว่าเป็นการไหว้ เพื่อตอบแทนที่เทพเจ้าให้ความคุ้มครองตลอดปีที่ผ่านมา รวมทั้งขอให้เทพเจ้าคุ้มครองให้ปลอดภัยทั้งสุขภาพ และร่างกายของคนในครอบครัว ความเป็นอยู่ การค้าขายรุ่งเรือง มีเงินมีทอง และเป็นกำลังใจในการดำเนินชีวิตในวันขึ้นปีใหม่และตลอดทั้งปี
 
เช่นเดียวกับที่ศาลเจ้าแม่ลิ้มกอเหนี่ยวยะลา เขตเทศบาลนครยะลา มีประชาชนชาวไทยเชื้อสายจีนนำครอบครัวบุตรหลาน ไปสักการะกราบไหว้องค์เจ้าแม่ลิ้มกอเหนี่ยว รวมทั้งองค์พระ องค์เทพเจ้าต่างๆ ที่ประดิษฐานอยู่ภายในศาลเจ้ากันอย่างต่อเนื่อง เพื่อขอพรให้ครอบครัวมีแต่ความสุขความเจริญ และเพื่อความเป็นสิริมงคลในวันตรุษจีน หรือวันขึ้นปีใหม่จีน โดยทางศาลเจ้าได้จัดเตรียมธูปเทียน ดอกไม้ รวมทั้งน้ำมันพืชเพื่อใช้เติมตะเกียง ซึ่งถือเป็นการเติมแสงสว่างให้แก่ตนเองและครอบครัว พร้อมทั้งให้ประชาชนได้ร่วมทำบุญ นอกจากนี้ ยังมีการจัดโต๊ะสำหรับให้ประชาชนได้กราบไหว้องค์เทพเจ้าไฉ่ซิงเอี๊ยะ หรือเทพเจ้าแห่งโชคลาภสมบัติและเงินทอง ในเวลา 23.00-00.59 น. ซึ่งเป็นช่วงกลางคืนล่วงเช้าวันใหม่ (คืนวันสิ้นปีก่อนจะเป็นเช้าวันปีใหม่) เช่นกัน